Hvad er en digital identitet?
En digital identitet er en elektronisk metode til identifikation af en person. Den består af en hemmelig nøgle, som du opbevarer (din “private nøgle”), og en anden nøgle, som du offentliggør (din “offentlige nøgle”). Med din private nøgle kan du signere elektroniske dokumenter, og alle kan kontrollere signaturen alene ved hjælp af din offentlige nøgle. På lignende måde kan din private nøgle vise (“dekryptere”) hemmeligheder, der er skjult (“krypteret”) af andre med din offentlige nøgle.

Hvad er et digitalt certifikat?
Et digitalt certifikat er et elektronisk dokument, der forbinder din digitale identitet med andre oplysninger, f.eks. dit navn, din e-mailadresse eller virksomhed. Et certifikat består af den offentlige del af din digitale identitet, identiteten på den organisation (“certifikatmyndighed” eller CA), der signerede dit certifikat, og evt. andre data, som du har valgt at forbinde med din identitet. Et certifikat er normalt begrænset til bestemte “formål”, f.eks. digitale signaturer, kryptering, brug med webservere osv. Det kaldes begrænsningen af et certifikats nøglebrug. Forsøg på at bruge et certifikat til andre formål vil mislykkes. Selvom det er muligt at oprette en identitet (og et certifikat) med flere formål, er det usædvanligt at oprette et til alle mulige formål. Det er også mindre sikkert at oprette et certifikat til mange formål. Et certifikat er kun gyldigt i en begrænset periode, hvorefter det bliver ugyldigt og skal erstattes med en nyere version. Certifikatmyndigheden kan også gøre et certifikat ugyldigt (“tilbagekalde det”), før det udløber. Du kan kontrollere et certifikats gyldighed elektronisk ved at bruge PKI, eller “public key infrastructure”.

Hvordan får jeg et certifikat?
For at få et gyldigt certifikat skal du oprette en certifikatanmodning og sende den til en certifikatmyndighed. Hvis myndigheden accepterer din anmodning, opretter den dit certifikat og sender det tilbage til dig. Du kan bruge Certifikatassistent eller en kommerciel certifikatmyndigheds websted til at oprette din certifikatanmodning. Du kan få og opbevare mange certifikater signeret af forskellige certifikatmyndigheder. Hvert certifikat vil være gyldigt for sig og være underkastet forskellige politikker. Du kan f.eks. have et certifikat, der tillader, at du signerer e-mail, og et andet, der tillader, at du identificerer dig selv i Beskeder.

Hvor skal jeg opbevare mine certifikater?
Digitale identiteter, inkl. certifikater, opbevares i din nøglering. Der er de med det samme tilgængelige for alle dine programmer, inkl. Mail og Safari. Certifikater til andre (dem, du udveksler e-mail med, websteder m.m.) opbevares også i din nøglering, når din computer erhverver dem til dig. Du kan bruge Hovednøglering (ligger i Programmer > Hjælpeprogrammer) til at se og arbejde med dine certifikater. Du kan frit flytte og kopiere certifikater (til forskel fra deres tilhørende private nøgle), fordi de ikke indeholder nogen personlige eller private oplysninger, som du behøver at beskytte. Du kan roligt have flere kopier af et certifikat. Hvis du skal sende et certifikat til en anden, kan du eksportere det vha. Hovednøglering og sende det sikkert via e-mail eller på anden vis. Hvis en anden sender dig et certifikat, kan du også føje det til din nøglering ved at anbringe det i Hovednøglering eller bruge menuen Arkiv > Importer emner… i Hovednøglering.

Hvad er en certifikatmyndighed?
En certifikatmyndighed (CA) er en digital identitet, der signerer certifikater og gør dem til gyldige elektroniske dokumenter. Da certifikatmyndigheder selv er digitale identiteter, kan de også godkendes af en anden certifikatmyndighed og derved danne det, der kaldes en “certifikatkæde”. Et certifikat kan kun være gyldigt, hvis den certifikatmyndighed, der har signeret det, er gyldig, osv. op gennem kæden. Alt dette bestemmes automatisk af systemsoftware, når det evaluerer et certifikat.

Hvorfor skal certifikater evalueres?
Brug Certifikatassistent til at evaluere gyldigheden af et certifikat og afgøre, om det er ægte. Sikker software som Safari og Mail evaluerer certifikater, før den bruger dem. Hvis du bruger Safari til at købe noget på internettet, vurderer Safari webstedets certifikat og fortæller dig, om det er gyldigt. Certifikatassistent giver dig flere oplysninger og mere kontrol over brugen af certifikater.